text: Presentat un projecte global per obrir la façana portuària de Vilanova a la ciutat | lafura.cat
  La façana marítima portuària de Vilanova s'obrirà a la ciutat, i com a símbols d'aquesta integració, la retirada de la tanca perimetral de la zona de pescadors i l'accés lliure al port pesquer. La plaça del Port passarà a tenir unes dimensions colossals.
  Aquest dimarts al matí s'ha fet a l'edifici de la Llotja la presentació solemne del projecte de remodelació de tota la façana portuària de Vilanova, que abraça el passeig marítim frontal entre el braç de Llevant i el passeig de Ponent. Unes reformes que tenen el doble objectiu de generar riquesa a la ciutat, però també d'obrir la zona dels ports a la ciutadania, a la ciutat, que tradicionalment hi ha viscut força d'esquena.
  Un dels símbols d'aquesta separació se n'anirà a terra. Físicament i simbòlicament. La tanca perimetral de la dàrsena de pescadors, que separa l'estenedor de xarxes pesqueres de l'aparcament, desapareixerà d'allà on és i es retirarà uns metres, fins a l'alçada de l'edifici de la Llotja. Amb tot, la tanca nova ja no serà impediment perquè la ciutadania que hi acudeixi a peu, pugui travessar-la i passejar-hi simultàniament a l'activitat que hi realitzin els pescadors.
  Generalitat (a través de l'empresa pública Ports de la Generalitat), Ajuntament i Confraria de Pescadors de Vilanova han arribat a un acord per tal que l'aparcament per tal que el públic pugui gaudir lliurement el desembarcament del peix i la subhasta. Els accessos a la dàrsena es redistribuiran, es pavimentaran i se senyalitzaran de nou, i la zona d'aparcament serà compartida pescadors/ciutadania, possiblement oberta a tothom en zona blava els caps de setmana. Per evitar riscos, es dotarà l'espai compartit d'un sistema de videovigilància d'última generació, i es dotarà la zona d'un enllumenat públic més potent que l'actual. La inversió pública que s'hi farà rondarà els 300.000 euros.
  Aquest és el principal símbol de la remodelació, i resol un reclam històric de la ciutat, que s'ha de fer efectiu abans de l'estiu, però la transformació principal serà a la zona del costat, seguint el passeig del Carme. La plaça del Port, que ara té 2.200 m2, passarà a tenir-ne més de 14.000. Es multiplicarà, doncs, per 6,5 vegades, ja que el varador i les drassanes s'han traslladat a la zona de Ponent, quedant alliberada una immensa zona entre port pesquer i port esportiu, que obre a la ciutat un ventall de possibilitats molt gran. L'alcaldessa Neus Lloveras parla de la creació "d'un nou centre de la ciutat a primera línia de mar", al qual "caldrà donar vida perquè si no, les places tan grans s'acaben deteriorant". A la plaça del Port l'Ajuntament hi aixecarà dos edificis que ocuparan 900 m2 i 800 m2, respectivament, un d'ells obert a la participació ciutadana, i l'altre multifuncional, a cobert però que no tapi la visió actual del mar, que serà l'espai més gran de la ciutat on realitzar-hi activitats firals, però també se li donaran usos culturals, de promoció de la ciutat i com a espai de trobada de les entitats. La inversió que s'hi farà superarà els tres milions, entre el milió que hi posarà la Generalitat, el que li costi a l'Ajuntament la urbanització de la zona i les edificacions, i la inversió privada a determinar, que podria ser en concessió per a activitats de bar, restaurant, etc.
  Quant a la dàrsena esportiva, la nova concessionària (ara la té el Club Nàutic, que aspira a renovar-la) haurà de preveure obrir la tanca amb accessos a l'alçada de la rambla, en una altra acció d'integració del mar amb la ciutat. Ports de la Generalitat la voluntat de la nova concessionària de remodelar els edificis existents i la reordenació de la zona destinada a xàrters.
  Finalment, a tocar els 550 m2 linials del passeig de Ponent hi ha el parc de Ribes Roges i la plaça del Trajo de Garbí. En el primer dels casos, la Generalitat demana a l'Ajuntament una remodelació de les instal·lacions actuals de manera que es creï una zona esportiva singular, ja sigui amb running, surf o altres activitats. Quant al Trajo de Garbí, està cridat a ser una zona per a usos lúdics, amb comerços i restaurants, amb zones de passeig i carril bici, i un aparcament de 3.500 m2. La concessionària Ona Beach Club ja ha presentat el projecte a l'Ajuntament, en té l'aprovació inicial feta, i es preveu que la primera fase dels treballs puguin estar acabats abans de l'estiu.
  El secretari d'Infraestructures i Mobilitat de la Generalitat, Ricard Font, destaca les "oportunitats" que generarà la inversió de 2,8 milions d'euros en quatre anys (2014/17) de la Generalitat a la façana marítima portuària de Vilanova, i que albira que poden anar acompanyades de 13 milions d'inversió privada, que alhora es traduiran en "llocs de treball i en riquesa per a la ciutat". L'alcaldessa argumenta que "la ciutat estava molt orientada a la indústria i en aquests moments cerquem noves oportunitats, que les tenim al front marítim; hem d'aprofitar que som el tercer port de Catalunya, aquest és un element estratègic de la ciutat".